和戶部岑尚書參迹樞揆
作者：沈佺期
朝代：唐

paragraphs: 大君制六合，良佐參萬機。
大業永開泰，臣道日光輝。
鹽梅和鼎食，家聲衆所歸。
漢章題楚劒，鄭武襲緇衣。
理識當朝遠，文華振古希。
風雲神契合，舟檝道心微。
廟堂喜容與，時物逓芳菲。
御柳垂仙掖，公槐覆禮闈。
昔陪鵷鷺後，今望鵾鵬飛。
徒御清風頌，巴歌聊自揮。